Timo Vornanen

Timo Mikael Vornanen (s. 30. heinäkuuta 1969 Joensuu) on suomalainen poliitikko ja ammatiltaan poliisi. Vornanen on kansanedustaja ja entinen Joensuun kaupunginvaltuutettu. Hänet valittiin eduskuntaan vuoden 2023 eduskuntavaaleissa. Vornanen oli perussuomalaisten jäsen vuoteen 2024 asti.

 Poliisin ura 
Vornanen on kertonut työskennelleensä koko vuonna 1993 alkaneen poliisiuransa ajan Joensuun poliisiasemalla Itä-Suomen poliisilaitoksella, muun muassa työturvallisuuskouluttajana sekä operatiivisen kenttätoiminnan johtotehtävissä.

Joulukuussa 2006 Vornasen partio kohtasi häiriökäyttäytymisestä epäillyn miehen, joka haki asunnostaan haulikon ja ampui kaksi laukausta kohti poliisiautoa, jonka taakse Vornasen työpari oli suojautunut. Vornanen vastasi ampumalla haulikkomiestä kohti kaksi laukausta, joista toinen osui tätä pakaraan. Tämän jälkeen Vornasen työpari otti miehen kiinni. Mielentilatutkimuksessa haulikkomies todettiin syyntakeettomaksi ja hänet jätettiin tuomitsematta.

Vornanen on ollut osallinen kolmessa tilanteessa, jossa on käytetty etälamautinta. Kahdessa jutussa esitutkintaa ei aloitettu. Kolmas tapaus sattui vuonna 2011. Tuolloin Vornanen käytti kahdesti etälamautinta mieheen, joka vastusti kiinniottoaan väkivalloin. Kiinniotetun mukaan poliisit paiskasivat hänet autoon ja oven hänen päähänsä, mistä aiheutui haavaumia. Poliisien mukaan kiinniotettu itse hakkasi omaa päätään auton kaltereihin. Tapauksen käsittely päättyi syyttämättäjättämispäätökseen.

Vornanen haastettiin käräjille pahoinpitelyistä syytettynä vuosina 2004, 2006 ja 2012. Tapaukset eivät johtaneet langettavaan tuomioon. Lisäksi kahden tapauksen käsittelyt raukesivat jo ennen istuntoja. Vuoden 2006 tapauksessa nainen vaati Vornaselle rangaistusta pahoinpitelystä ja virkavelvollisuuden rikkomisesta poliisin tehtävissä. Naisen mukaan Vornanen löi häntä patukalla kyynärpäähän ja aiheutti murtuman. Vornanen kertoi päinvastoin torjuneensa naisen iskun patukalla. 

Vornasen on kerrottu kenttäryhmänsä illanvietossa vuonna 2015 halailleen ja kosketelleen kollegaansa nivusalueelta tavalla, jota kollega ei hyväksynyt. Poliisilaitoksen päällikkö antoi Vornaselle kirjallisen huomautuksen epäasiallisesta käytöksestä.

Vornanen päättää poliisin uransa 31. joulukuuta 2025.

Poliittinen ura
Vornanen on varajäsenenä valtiovarainvaliokunnassa. Hän on ollut jäsenenä tiedusteluvalvontavaliokunnassa sekä varajäsenenä hallintovaliokunnassa. Hän on kuulunut valtiovarainvaliokunnan hallinto- ja turvallisuusjaostoon sekä työ- ja elinkeinojaostoon. Lisäksi hän on ollut jäsenenä Yleisradion hallintoneuvostossa sekä varajäsenenä Pohjoismaiden neuvoston Suomen valtuuskunnassa.

Vornanen oli Pohjois-Karjalan hyvinvointialueen aluevaltuutettu, aluevaltuuston turvallisuuden ja varautumisen lautakunnan puheenjohtaja sekä Joensuun kaupunkirakennelautakunnan jäsen, mutta luopui näistä luottamustoimista syksyllä 2023 eduskuntatyön johdosta. Hän on toiminut myös Joensuun kaupunginvaltuutettuna ja on ammatiltaan poliisi Itä-Suomen poliisilaitoksella, virkanimikkeenä vanhempi konstaapeli.

Vornanen erotettiin 2. toukokuuta 2024 Perussuomalaisten eduskuntaryhmästä. Hän kertoi perustavansa oman eduskuntaryhmän. Perussuomalaisten puoluehallitus erotti Vornasen puolueen jäsenyydestä 9. toukokuuta.

Ampumatapaus
Vornasen epäillään syyllistyneen ampuma-aseen laittomaan käyttöön perjantaina aamuyöstä 26. huhtikuuta 2024. Helsingin poliisin mukaan tapahtuma-aika oli noin kello 4 ja tapahtumapaikka ravintola Bar Ihkun ulkopuolella osoitteessa Antinkatu 1. Poliisi on viitannut tiedotteissa 54-vuotiaan mieheen eikä ole antanut epäillyn nimeä. Muun muassa Perussuomalaiset on kuitenkin julkaissut Vornaseen liittyvät epäillyt.

Helsingin poliisi ilmoitti maanantaina 29. huhtikuuta jatkavansa esitutkintaa ja kertoi tutkintanimikkeiden olevan vaaran aiheuttaminen, laiton uhkaus ja ampuma-aserikkomus. Poliisi oli päässyt viikonlopun aikana tutkimaan valvontakameratallenteita ja kuulemaan paikalla olleita henkilöitä. Esitutkinnan valmistuminen kestää arvion mukaan touko–kesäkuulle.

Poliisin mukaan epäillyn ja ravintolassa olleen työpaikkaseurueen jäsenen välille oli tullut ravintolan sisällä sanallista riitaa, johon oli mahdollisesti liittynyt hyvin pientä tönimistä. Tapahtuma oli sovittu ravintolassa. 54-vuotias mies ja työpaikkaseurue olivat tavanneet noin puoli tuntia myöhemmin ravintolan ulkopuolella. Kuvaukset tämän kohtaamisen tapahtumista ovat ristiriitaiset, mutta 54-vuotias mies oli yllättäen ottanut esiin pienikaliiberisen aseen, jonka piippu oli osoittanut kohti paikalla olleita henkilöitä. Tämän jälkeen hän oli ampunut yhden laukauksen maahan ja paikalla olleet henkilöt olivat poistuneet. Kukaan ei poliisin mukaan loukkaantunut tilanteessa. Ase oli luvallinen. Tapahtuma tallentui valvontakameraan. Perussuomalaisten puoluesihteeri Harri Vuorenpää tiedotti viestipalvelu X:ssä lauantai-illalla kello 19 jälkeen, että Vornanen on vapautettu, ja sunnuntai-illalla kello 19.40 aikoihin, että Vornanen jää kahden viikon sairauslomalle.

Tutkinnanjohtajan mukaan 54-vuotiaan miehen käyttämä ase oli kaliiperiltaan 6,35 eikä hänellä ollut sitä mukanaan eduskunnassa. Epäiltyä kuultiin perjantaina iltapäivällä, ja hän on myöntänyt olleensa päihtyneenä ase mukanaan ravintolassa, riidan ja ampuneensa maahan ravintolan ulkopuolella. Poliisin mukaan hän ei ollut tähdännyt aseella ketään ihmistä. Epäilty oli itse soittanut hätäkeskukseen ja hänet oli otettu kiinni ravintolan läheltä. Yleisradion tietojen mukaan hän ei yrittänyt paeta. Helsingin Sanomien mukaan hätäkeskukseen oli tullut Vornasen puhelun lisäksi muitakin puheluita tapahtumapaikalta. Tutkinnanjohtajan mukaan epäilty on kuuluisteluissa ymmärtänyt tekonsa vakavuuden ja poliisin mukaan hänen aselupiensa peruutukset ovat vireillä.

Vornanen erotettiin 2. toukokuuta 2024 yksimielisellä päätöksellä Perussuomalaisten eduskuntaryhmästä luottamuspulan takia. Eduskunnasta edustaja voidaan erottaa, jos saa vankeusrangaistuksen, mutta siihenkin tarvitaan lainvoimainen tuomio. Vornasen tapauksessa tähän voi mennä useampi vuosi. Vornanen esitti tämän jälkeen omassa tiedotteessaan anteeksipyynnön ”perussuomalaiselle puolueelle, kansanedustajille sekä koko kansanedustajalaitokselle”. Hän kertoi myös perustavansa oman eduskuntaryhmän.

Vornanen tuomittiin 5. joulukuuta 2025 Helsingin käräjäoikeudessa kahdeksan kuukauden ehdolliseen vankeusrangaistukseen. Hänet todettiin syylliseksi pahoinpitelyyn, kahteen laittomaan uhkaukseen, varomattomaan käsittelyyn, ampuma-aserikokseen ja ampuma-aserikkomukseen. Menettelyä ei voitu pitää oikeutettuna hätävarjeluna.

 Yksityiselämä 
Vornanen on naimisissa, ja hänellä on yksi lapsi.

 Kunnianosoituksia 

 55x55px Suomen Valkoisen Ruusun ritarikunnan 1. luokan mitali (Suomi, 2009)
 Valtion virka-ansiomerkki (Suomi, 2023)
 Maanpuolustusmitali (Suomi, 2007)
 55x55px NATO-mitali (Suomi, 2003)

 Lähteet 

Luokka:Perussuomalaiset poliitikot
Luokka:Joensuun kaupunginvaltuutetut
Luokka:Pohjois-Karjalan aluevaltuutetut
Luokka:Savo-Karjalan vaalipiiri
Luokka:Suomalaiset poliisit
Luokka:Nykyiset kansanedustajat
Luokka:Vuonna 1969 syntyneet
Luokka:Elävät henkilöt